## La Generalitat aprova 7,9 milions en subvencions directes als ajuntaments per a actuacions en prevenció d’incendis i gestió forestal

*** El conseller de Medi Ambient subratlla el ferm compromís del Consell amb la prevenció i la gestió forestal “per a actuar de la manera més primerenca i minimitzar en la mesura que siga possible estes emergències”
* El 95 % dels municipis de la Comunitat Valenciana disposa del Pla local de prevenció d’incendis forestals aprovat i el restant 5 % no té terrenys forestals en els seus termes municipals**

La Conselleria de Medi Ambient, Infraestructures i Territori ha aprovat el pla de subvencions dotat amb 7,9 milions d’euros per a la prevenció d’incendis i gestió forestal de 2024. Dels 542 municipis de la Comunitat Valenciana 27, és a dir el 4,98 %, no presenten terrenys forestals en els seus termes municipals. Per això, estan exempts d’elaborar el Pla local de prevenció d’incendis forestals (PLPIF). Dels altres 515, n’hi ha aprovats un total de 490, la qual cosa suposa que el 95 % dels municipis de la Comunitat Valenciana té el PLPIF aprovat.

El conseller de Medi Ambient, Vicente Martínez Mus, ha subratllat que les aportacions del Fons Estratègic Municipal de Prevenció d’Incendis i Gestió Forestal de la Comunitat Valenciana “podran finançar les activitats, obres, servicis i subministraments previstos en la planificació de prevenció d’incendis forestals aprovada i en els instruments tècnics de gestió forestal autoritzats”.

Martínez Mus ha subratllat “el ferm compromís del Consell amb la prevenció i la gestió forestal per a actuar de la manera més primerenca i minimitzar en la mesura que siga possible estes emergències, que cada vegada són més freqüents en qualsevol època de l’any”.

A través d’estes ajudes, “la Generalitat busca tindre la màxima coordinació en totes les accions d’intervenció en la massa forestal per a impedir o, en cas de declarar-se un incendi, retardar al màxim la seua velocitat de propagació”, ha afegit el conseller.

La resolució de concessió de les ajudes es publicarà en els pròxims dies en el *Diari Oficial de la Generalitat Valenciana*.

Fecha: 09/08/2024